Moaposetoloi Johane o senola gore ka nako e e neng e beilwe, Morwa Modimo wa semoya, “o ne a nna nama mme a aga mo gare ga rona.” (Johane 1:14) Gore Modimo a fetole sebopego sa ga Jesu gore a nne motho wa nama, o ne a fetisetsa botshelo jwa ga Jesu ka kgakgamatso go tswa legodimong mme a bo tsenya mo sebopelong sa ga Marea kgarebana nngwe ya Mojuda. Ka tsela eo, Jesu o ne a nna a ntse a le Morwa Modimo, le fa jaanong e ne e le motho. Mo godimo ga moo, e re ka go ne go se na motho ope yo o neng a naya Jesu botshelo fa e se Modimo fela, Jesu o ne a tsholwa a itekanetse, a se na boleo. Moengele Gabariele o ne a raya Marea a re: “Se se tsalwang se tla bidiwa boitshepo, Morwa Modimo.”— Luke 1:35; Bahebera 7:26.